पौराणिक आख्यानों में वर्णित भगवान शंकर व भस्मासुर से जुड़ी कथा को जीवंत रखे ऐतिहासिक गुप्ताधाम गुप्तेश्वरनाथ महादेव की मंदिर है। बिहार विभाजन के बाद देवघर के झारखंड में चले जाने के बाद मात्र यही गुप्तेश्वर नाथ अर्थात 'गुप्ताधाम' श्रद्धालुओं में बैजनाथ धाम की तरह लोकप्रिय है। यहां बक्सर से गंगाजल लेकर शिवलिंग पर चढ़ाने की परंपरा है। पूरे देश से लाखों श्रद्धालु प्रतिवर्ष यहां आते हैं। कैमूर की दुर्गम घाटियों से होकर गुजरने में दर्शनार्थियों को काफी कठिनाइयों का सामना करना पड़ता है।